Európai Hulladékcsökkentési Hét 2024: Fókuszban az élelmiszerpazarlás

A Nébih Maradék nélkül programja is csatlakozik az idei Európai Hulladékcsökkentési Héthez, melynek középpontjában az élelmiszerpazarlás áll. A hivatal szakértői webináriummal, rendhagyó tanórákkal és játékkal egybekötött közösségi médiakampánnyal készülnek a tematikus hétre, hogy felhívják a figyelmet az élelmiszerpazarlás környezeti, gazdasági és társadalmi hatásaira, valamint a megelőzés fontosságára. A november 16. és 24. között zajló akció remek alkalom az országos háztartási élelmiszerhulladék-felméréshez való csatlakozásra is!

A csomagolóanyagok, a textilek és a veszélyes hulladékok után ezúttal az élelmiszerpazarlásra fókuszál az Európai Hulladékcsökkentési Hét (EWWR). A legnagyobb, a fenntartható erőforrás- és hulladékgazdálkodással kapcsolatos figyelemfelkeltő kampányokat támogató európai szintű kezdeményezés programjait november 16. és 24. között tartják. Célja, hogy a hulladékcsökkentési tudatosság növeléséért szervezett akciókon keresztül összehozza a különböző szereplőket, például a lakosságot, az oktatási intézményeket, az üzleti szereplőket, a civil szervezeteket és egyesületeket.

Az Európai Hulladékcsökkentési Hét alapja a hulladékpiramis, éppen ezért a Nébih Maradék nélkül programjának kampánya is az élelmiszerhulladék-piramisra épül. A különböző aktivitásokkal a hivatal célja, hogy felhívja a figyelmet az élelmiszerpazarlás környezeti, gazdasági és társadalmi hatásaira, valamint a megelőzés fontosságára.

A hivatal szakértői november 18-án „Süssünk-főzzünk maradék nélkül” webináriumra várják az érdeklődőket, akik a maradékok kreatív felhasználásához kaphatnak praktikus tippeket. A gyakorlati példákra épülő bemutató azonnal alkalmazható tudást ad, az élelmiszerbiztonsági szempontok szem előtt tartása mellett. A Maradék nélkül program közösségi média felületein (Facebookon és Instagramon) online kampány és nyereményjáték indul: az élelmiszerhulladék-piramis segítségével mutatják be az élelmiszerhulladékok kezelésének lehetséges módjait. Emellett a hivatal munkatársai az akció hetében az élelmiszerpazarlás megelőzésére és az élelmiszerbiztonsági szabályokra fókuszáló rendhagyó iskolai órákat tartanak. A foglalkozásokon játékos formában, interaktív módon vonják be a fiatalokat az élelmiszerpazarlás csökkentésének folyamatába, akik az élményszerű oktatás révén hatékonyabban sajátíthatnak el új, a mindennapokban alkalmazható szokásokat. A komplex oktatási anyag nyilvánosan elérhető, így azt a pedagógusok is felhasználhatják óráikon.

Az Európai Hulladékcsökkentési Hét kiváló alkalom arra is, hogy a téma iránt érdeklődők csatlakozzanak az országos háztartási élelmiszerhulladék-felméréshez. A hulladéknapló egy héten át tartó vezetése segít abban, hogy megismerjük saját hulladéktermelésüket, és azonosítsuk a pazarlás hatékony csökkentéséhez vezető módszereket. Érdemes belevágni: a legutóbbi felmérésben részt vevők több mint 83%-a alulbecsülte saját háztartásának pazarlását, így szinte garantált, hogy mindenki megismerhet olyan lehetőségeket, mellyel mérsékelheti saját háztartásának pazarlását, erőforrást és pénzt is megtakarítva ezzel.

A Maradék nélkül program Európai Hulladékcsökkentési Héthez kötődő aktivitásainak elérhetőségei:

„Süssünk-főzzünk maradék nélkül” webinárium: Facebook esemény

közösségi média kampány és online vetélkedő: Facebook, Instagram

Tematikus tanóra: letölthető oktatási anyag

Háztartási élelmiszerhulladék-felmérés: regisztrációs felület

Sajtókapcsolat:

* +36 70 436 0384
* nebih@nebih.gov.hu

Eredeti tartalom: Nemzeti Élelmiszerlánc-biztonsági Hivatal

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/16688/europai-hulladekcsokkentesi-het-2024-fokuszban-az-elelmiszerpazarlas/